গুটখাই কাড়ল প্রাণ! সন্তানদের মেরে আত্মহত্যা মহিলার

উত্তরপ্রদেশ: চিত্রকুটে (Chitrakoot) মর্মান্তিক দুর্ঘটনা। স্বামীর সঙ্গে গুটখা (Gutkha) কেনা নিয়ে তুমুল ঝগড়া অশান্তির পর সন্তানদের মেরে নিজে আত্মহত্যার পথ বেছে নিলেন এক মহিলা। জানা গিয়েছে, মৃত মহিলার নাম জ্যোতি যাদব। তিনি গুটখায় আসক্ত ছিলেন বলে জানা গিয়েছে। শনিবার সকালে পেশায় চালক স্বামীর কাছে গুটকা খাওয়ার টাকা চান। তার স্বামী টাকা দিতে অস্বীকার করায় দুজনের মধ্যে বাধে অশান্তি। এরপরই এই মহিলা জ্যোতি বিষ খেয়ে নেন এবং তাঁর তিন শিশুকেও বিষ খাইয়ে দেন বলে অভিযোগ।

আবারও চরম নিন্দনীয় ঘটনা উত্তরপ্রদেশে। জানা গিয়েছে, এদিনের অশান্তির পর ওই মহিলার স্বামী কাজে বেরিয়ে যান। বাড়ি ফিরে দেখেন , তাঁর চার বছর বয়সী ছেলে ব্যথায় ছটফট করছে এবং কাঁদছে যে তাঁর মা তাঁকে কিছু একটা তেঁতো জিনিস খাইয়েছেন। ততক্ষণে এক বছর বয়সী ছোট মেয়েটির শ্বাস-প্রশ্বাস বন্ধ হয়ে গেছে এবং জ্যোতি নিজেও গুরুতর অসুস্থ অবস্থায় পড়ে রয়েছেন। পরিবারের সদস্যরা দ্রুত তাঁদের মাঝগাঁও কমিউনিটি স্বাস্থ্য কেন্দ্রে নিয়ে যান। সেখানকার চিকিৎসকেরা এক বছর বয়সী শিশু বুলবুলকে মৃত ঘোষণা করেন। অন্যদের অবস্থার অবনতি হওয়ায় তাঁদের সাতনা জেলা হাসপাতালে রেফার করা হয়। কিন্তু হাসপাতালে নিয়ে যাওয়ার পথেই জ্যোতি এবং তাঁর চার বছর বয়সী মেয়ে চন্দ্রমার মৃত্যু হয়।

আরও পড়ুন: স্ত্রীকে জ্যান্ত পুড়িয়ে খুন! পালাতে গিয়ে পুলিশের গুলি খেল স্বামী

বরাত জোরে বেঁচে যায় ৫ বছর বয়সী অন্য আরেক ছেলে। সে ইতিমধ্যেই হাসপাতালে চিকিৎসাধীন রয়েছে বলে খবর মিলেছে। পরিবার এবং গ্রামবাসীদের সূত্রে জানা গেছে, জ্যোতির গুটখা খাওয়া নিয়ে স্বামী-স্ত্রীর মধ্যে প্রায়ই ঝগড়া হতো। তাঁর স্বামী সন্তানদের কথা ভেবে স্ত্রীকে প্রায়ই গুটখা খাওয়া ছাড়ানোর চেষ্টা করতেন। কিনতু সেই ঘটনার পরিনাম অবশেষে মর্মান্তিক।